Heger, Eduard, podpredseda vlády a minister financií SR (2020-04-07):
Ďakujem veľmi pekne, pán predsedajúci. Ja by som len kratučko zareagoval teda alebo takto jednak aj zareagoval, ale aj na tie pozmeňovacie návrhy, aby ste teda vedeli, čo si o nich myslím, a potom povedal kratučko, o čom vlastne celý tento návrh je. Možno na úvod, bolo tu veľa skloňované o tom, kto tu ako diskutuje a podobne, tak myslím, že z úcty práve k tomuto plénu som si považoval za povinnosť vysvetliť tento návrh, myslím, že to sa udialo, vysvetlili sme všetky otázky, ktoré, ktoré zazneli. Ak niekto naďalej kladie tú otázku bez toho, aby počúval odpoveď, to už je právo každého poslanca a, samozrejme, je to na vás, páni poslanci a pani poslankyne. Takže toľko k tomu. Čo sa týka pána Kamenického a pozmeňujúceho návrhu, pán Kamenický tu už, žiaľ, nie je, ale tak snáď pokúsim sa to vysvetliť teda tým pár kolegom zo SMER-u, ktorí tu sedia, a poprosím vás, keby ste to tlmočili teda predkladateľovi pánovi Kamenickému. Viete, vôbec treba povedať a ja sa tak trošku na tom bavím, lebo pán Kamenický bol ministrom financií, sedel na tom ministerstve dlho, a keď odovzdával mi to ministerstvo, tak mi povedal – a ja som do veľkej miery s tým súhlasil –, že sú tam kvalitní odborníci, ktorí pripravovali, pripravujú tú legislatívu, a ja teda musím povedať, že som bol spokojný s tým, ako pripravili aj tento návrh. Čiže pripravili ho, pripravili ho kvalitne a teraz vlastne sám pán Kamenický ide kritizovať ľudí, ktorí ho, ktorí ho pripravili, pretože ja týmto ľuďom dôverujem práve kvôli ich odbornosti. Ale v pohode. To je, to je len taká komická vec, jak dokáže človek zmeniť rétoriku (povedané so smiechom) dva týždne, dva týždne po opustení ministerstva a podobne. Druhá vec je to, že, pán Kamenický, ja by som sa opýtal, viete, lebo pandémia začala začiatkom marca, 1. marca, 12. marca bolo ešte za vlády v demisii vyhlásená mimoriadna situácia, no a vy tu hovoríte, čo sme vyrokovali za dva týždne, a ja sa chcem opýtať, pán Kamenický, čo ste vy vyrokovali za tých 21 dní. Čo ste vy vyrokovali za 21 dní? Keď teda nám tu vytýkate, lebo vy ste nevyrokovali nič. Vy ste nevyrokovali že vôbec nič. A vy tu teraz rozprávate, čo sme vyrokovali my? My sme vyrokovali to, že ľudia budú mať odklad splátok. Kľudne ste to mohli urobiť vy a bolo by tu, bol by som, dnes by som tu predkladal váš návrh a bolo by to vybavené. Ale vy ste nevyrokovali nič, čiže keď už chceme porovnávať, čo ste vyrokovali vy a čo sme vyrokovali my. Prišli ste tu s veľkolepými, pompéznymi rečami o tom, ako ľudia budú platiť v nebankových spoločnostiach veľké úroky. Pán Kamenický a zástupcovia zo SMER-u, 12 rokov budovania sociálneho štátu! Ako je možné, že ľudia musia skončiť v sieti nebankových spoločností? Ako je to možné? Dvanásť rokov budovania sociálneho štátu! Ako je možné, že nebudú, že nemôžu používať klasické úvery za úplne že výhodné úrokové miery, ktoré sú, a musia dopadnúť do siete nebankových spoločností, kde vy hovoríte, že budú 30 %. Sú to ľudia, ktorí tam skončili za vašej vlády, nie našej. My sme tu 15 dní, tak, prosím vás, zobuďte sa, už sa zobuďte trošku, lebo vy už ste naozaj akože opustili všetku súdnosť. Ale mám pre vás, páni zo SMER-u, aj dobrú správu a tá je, že našťastie tých nebankových, hoci nie je ich málo, tých nebankových úverov je 100 mil. eur v objeme. Nie je to málo, ale sú to, to sú vaše osudy, osudy ľudí, ktorých ste tu vy budovali 12 rokov sociálny štát. V porovnaní s 30, so 40 mld. úverov, ktoré Slovensko má, aj to je otázka, keď teda ste tu budovali taký sociálny štát, tak prečo to takto je, takže ale o tom už rozprávali častokrát, aj keď sme boli v opozícii, aj kolegovia a podobne. Ale to len na margo toho, ako sa tu vy teraz snažíte prezentovať, aký..., perfektne ste to tu vy, perfektne vládli a všetko tu bolo perfektné, a teraz po 15 dňoch novej vlády tu zrazu niečo nefunguje. Proste úplne že komické a dá sa na tom len smiať, akú, aké farizejstvo tu predvádzate. Teraz k tomu samotnému návrhu. Dobre. Ten návrh je, musím povedať, že zlý, pretože poškodzuje klienta oproti tomu návrhu, čo máme my. A to hneď v druhom bode hovorí, že, nahrádzate text, ktorý tam máme my, ktorý hovorí, že k 29. februáru nebol dlžník v omeškaní viac ako 30 dní so splátkou. Vy tu hovoríte, bol dlžník, alebo teda bol, pardon, a vy tu hovoríte: „...bol dlžný ku dňu podania žiadosti o odklad splátok v omeškaní so splátkou úveru dlhšie ako 60 dní“. Veď si to spočítajte, vám to nesedí. To je horšie znenie ako to, čo máme my. Takže, kolegovia, ja rozumiem, ja rozumiem a tu opäť sa vás zastanem, rozumiem, že ten zákon prišiel ráno do parlamentu, je v skrátenom legislatívnom konaní, ja som ocenil a oceňujem, neviem, koľkáti ste vlastne..., alebo, myslím, že to skrátené asi ste podporili veľkom počte, predpokladám. Oceňujem, že ste to podporili, ale a teraz nasilu tu dávať pozmeňujúce návrhy, sa vieme baviť, toto je zákon, ktorý platí počas pandémie, a vieme sa rozprávať o tom, ako, ako ho ešte meniť, budeme ho novelizovať aj budúci týždeň, lebo prídu ďalšie opatrenia a podobne, takže kľudne môžme, môžme sa o tom rozprávať, netreba to tu lámať cez koleno, lebo potom si robíte len sami zbytočne hanbu, a ďalšia vec je aj tá v treťom bode, kde hovoríte, že „do dvoch mesiacov“ nahrádzate „do 7 dní“, však opäť trošku treba mať súdnosť, veď chceme tým ľuďom, aby im vyhoveli, aby, teda aby si mohli tie splátky odložiť, veď chceme, aby tí ľudia si to, oni sami potrebujú tie splátky odložiť, tak rozumejme, že tu bude nejaký nápor, teraz akože tváriť sa tu na bohorovných a podobne. Čo sa týka samotného ustanovenia č. 5, áno, jasné, však ja viem, že vám je blízke prinášať zákony, ktoré sú protiústavné a podobne, ale O. K., to nebudem ani komentovať. Ja by som len povedal, že, pán Kamenický, neprešli ste ani pri tomto pozmeňujúcom návrhu testom vlastných zamestnancov, ktorí tam boli, pretože, ako som povedal, a som vďačný za ich prácu, vyhodnotili ich a povedali mi, že ten, ten zákon nie je dobre, dobre pripravený, pretože sú to ľudia, ktorí sa tomu roky venujú, a sú to odborníci vo svojom fachu, takže to len na margo toho, že, že asi, asi ste si mohli túto hanbu ušetriť, ale O. K., bolo to vaše rozhodnutie. Pán Tomáš (povedané so smiechom), vy tu hovoríte o tom, ako v opozícii všetci zahlasujú teda za ten váš pozmeňujúci návrh, čiže neviem, ako mám tomu rozumieť, ani vy tu nie ste, ale neviem, ako mám tomu rozumieť, že teda či tu vznikla nejaká nová koalícia v opozícii, či teda ste jeden muž, keď tak rozprávate, ako spolu všetko zahlasujete rovnako, že lebo to je návrh strany SMER, ale vy už tu hovoríte o tom, ako budú hlasovať aj poslanci zo strany Kotlebovcov, takže O. K., beriem to na vedomie, beriem to na vedomie, že takto ste, predpokladám, dohodnutí. Ešte chcem zareagovať na pána Tarabu, ktorý veľmi slušne vystúpil, a vážim si takéto vystúpenie. Vy ste hovorili, že ľudia vám píšu, a to je, to je veľmi fajn. Ja myslím, že je poctivé im to vysvetľovať. Otázka je, či sa, že či sa na to podujmete alebo či budete rozprávať len to, čo sa vám páči, ale predpokladám, že pán Taraba bude vysvetľovať o ostatných kolegov z inej strany, z ktorej ste boli koalícia, predpokladám, že vysvetľovať nebudú a že budú len rozprávať stále dokolečka svoje príbehy, ktoré som už komentoval aj predtým, pretože v skutočnosti vy poviete ľuďom iba to, čo chcete, nie to, čo je správne, to, čo by ste im povedať mali, aby ste im vysvetlili, ako sa veci majú, a... A to asi aj, myslím, že stačí. Ďakujem veľmi pekne za podporu, čiže určite pozmeňujúci návrh strany SMER nie je dobrý pozmeňujúci návrh, to je len moje stanovisko, aby ste vedeli, a v každom prípade ďakujem každému, ktorý podporí tento návrh zákona, pretože tento návrh zákona má za cieľ odložiť splátky ľuďom, ktorí to potrebujú. To je to najdôležitejšie, aby mohli v tomto čase toto, túto časť, ktorú majú v zmluvnom vzťahu, ktorí si nabrali hypotéky a spotrebné úvery a podobne, aby si ju mohli odložiť, aby sme mohli zvládnuť toto obdobie koronavírusu čo najlepšie a aby sme potom opäť sa mohli vrátiť do života a budovať Slovensko, kde budeme radi žiť. Ďakujem veľmi pekne za podporu, prajem ešte pekný večer. (Potlesk.)